Vo forme otázok a odpovedí sme zhrnuli najdôležitejšie informácie o novom type operačných pamätí.
Už ste možno zachytili, že technologický svet čoskoro privíta nové pamäte DDR5. Je to veľká udalosť. Ale čo vlastne tieto nové pamäte prinesú? Mohli by sme sa síce uspokojiť s obligátnou formulkou, že nová generácia má byť po všetkých stránkach modernejšia, a teda lepšia ako tá predchádzajúca. Keďže sme ale na technologickom webe, poďme si to rozmeniť na drobné.
Čo je to DDR5?
Ide o novú generáciu operačných pamätí RAM (Random-Access Memory) štandardu DDR (Double Data Rate), ktorá sa využíva predovšetkým v osobných počítačoch a serveroch.
Prečo potrebujeme nový štandard?
AMD asi pred štyrmi rokmi v segmente osobných počítačov odštartovalo trend dramatického zvyšovania počtu procesorových jadier, čo bola prakticky jediná cesta, ako výrazne navýšiť výkon počítačov. Zatiaľ čo v roku 2014 boli mainstreamom u Intelu štyri fyzické jadrá, AMD v roku 2017 za nižšie ceny ponúklo osemjadrové modely.
Aktuálne najvýkonnejšie mainstreamové čipy AMD nesú 16 fyzických jadier, pričom high-endové procesory Threadripper ich integrujú až 64. Intel v desktope ponúka maximálne 18 jadier.
Pritom sa očakáva, že nové generácie procesorov prinesú ďalší nárast počtu jadier. To so sebou prinesie aj citeľné navýšenie prenosových rýchlostí dát. Práve preto potrebujeme modernejšie pamäte – aby sa nestali brzdou stále rýchlejších procesorov.
Čo prinesie nový štandard?
Pamäte DDR5 budú rýchlejšie, energeticky efektívnejšie a s odstupom času majú ponúknuť aj vyššiu maximálnu kapacitu. Počítače tak budú opäť výkonnejšie, nakoľko od rýchlostí pamätí sa odvíjajú všetky ďalšie procesy. Ako sme naznačili vyššie, z nového štandardu budú ťažiť najmä viacjadrové procesory, napríklad pri vykonávaní viacerých úloh súčasne, kedy má používateľ otvorených hneď niekoľko aktívnych aplikácií.
Aké rýchlosti môžem očakávať?
Štandard hovorí, že pamäťová priepustnosť pamätí DDR5 by sa mala oproti súčasnej generácii zdvojnásobiť zo súčasných 1 600 až 3 200 takzvaných "megatransfers per second" (Mt/s) na 3 200 až 6 400 MT/s. Patrí sa však dodať, že poprední výrobcovia pamätí v súčasnosti ponúkajú pamäťové moduly DDR4, ktoré oficiálne špecifikácie prekračujú, pričom s novou generáciou to nebude iné. Priepustnosť 6 400 MT/s tak nie je konečné číslo.
Čo znamená pojem megatransfers per second (Mt/s)?
Ide o vzorkovaciu frekvenciu, alebo počet operácií prenášajúcich dáta každú sekundu na danom kanáli. Od tohto údaju je možné odvodiť objem dát, ktorý vedia operačné pamäte preniesť za jednotku času.
Aký nárast výkonu to prinesie?
Na túto otázku neexistuje jednoznačná odpoveď. Výkon počítača závisí od viacerých faktorov. Rýchlejšie pamäte treba chápať skôr ako snahu o elimináciu úzkeho hrdla, ktoré by sa v budúcnosti s nárastom výkonu procesorov prejavovalo čoraz viac.
Ako stúpne kapacita?
Neustály vývoj vo svete polovodičov prináša zvyšovanie hustoty tranzistorov. Štandard DDR4 ale podporuje čipy s maximálnou kapacitou 16 gigabitov (Gb). Nová generácia preto ide ďalej aj v tomto smere, umožní použitie čipov s kapacitou až 64 Gb, teda štvornásobok. Na pamäťovom module je takýchto čipov hneď niekoľko a už sa dokonca hovorí aj o ich vrstvení na seba. Časom teda môže kapacita operačnej pamäte porásť násobne.
O koľko budú nové pamäte energeticky úspornejšie?
Podľa špecifikácie štandardu DDR5 si má pamäťový modul vystačiť s napätím 1,1 V. Súčasná generácia DDR4 potrebuje 1,2 V. Nižšie napätie znamená o niekoľko jednotiek percent nižšiu spotrebu a menej odpadového tepla. Hoci tu bude možnosť ich pretaktovania, tak platí, že na jednotku výkonu pripadne nižší odber než v súčasnosti. To znamená vyššiu energetickú efektivitu.
Kedy pamäte DDR5 vstúpia na trh?
Špecifikácia pamätí DDR5 je už nejaký čas hotová, avšak tieto moduly na trhu stále bežne nenájdete. Pre bežných spotrebiteľov je potrebná ich kompatibilita s procesormi a základnými doskami. Nové platformy Intelu a AMD pre nový štandard operačných pamätí sa však očakávajú na konci tohto roka alebo až v tom budúcom.
Koľko budú nové pamäte stáť?
Spočiatku môžeme očakávať výrazne vyššie ceny ako u súčasných operačných pamätí DDR4. Tak to ale býva pri uvedení novej generácie vždy. Istý čas trvá, kým sa trh prispôsobí.
Postupne sa však z novej generácie stane všeobecný štandard a tá staršia pôjde naopak do úzadia. Dopyt po nových technológiách stúpne, na čo budú výrobcovia reagovať aj navýšením výrobných kapacít. Výrobné procesy sa zároveň postupne optimalizujú a zefektívnia, vďaka čomu výrobná cena výrazne klesne. V horizonte niekoľkých rokov teda dôjdeme do bodu, kedy pamäte DDR5 v cenovej výhodnosti predchádzajúcu generáciu prekonajú.
Budú pamäte DDR5 vyžadovať nové základné dosky a procesory?
DDR5 moduly síce budú mať 288 pinov rovnako ako DDR4, budú však inak rozmiestnené. Nové pamäte preto do súčasných základných dosiek neosadíte. Podporu pamätí DDR5 prinesú až nové platformy, čo znamená potrebu nových procesorov a základných dosiek.
Budem pamäte DDR5 nevyhnutne potrebovať?
Najmä keď budú DDR5 pamäte úplnou novinkou, bude ich cena výrazne prevyšovať tie súčasné. Ak nie ste používateľom, ktorý nutne potrebuje mať najnovší a najvýkonnejší hardvér, bez DDR5 sa zaobídete. Oplatí sa radšej počkať, kým ceny neklesnú.
Budú pamäte DDR5 štandardom aj v notebookoch?
Áno, časom sa pamäte DDR5 stanú novým štandardom aj v mobilnom segmente. Pre štíhle a kompaktné notebooky, tablety, smartfóny a iné mobilné zariadenia však bude učený energeticky úspornejší typ LPDDR5 (Low-Power Double Data Rate).
Na našej stránke prinášame zaujímavé podcasty SHARE, ktoré reagujú na rôzne technologické témy. Prihláste sa na ich odber! Dostupné sú cez platformy Apple Podcasts, Google Podcasts, Spotify alebo Deezer.